Diari Oficial de la Generalitat Valenciana


Sumari del DOGV 1974, del 01-03-1993 (1993/827290)

RESOLUCIÓ de 22 de febrer de 1993, de l'Institut Valencià d'Administració Pública, per la qual s'anuncia la realització de cursos de formació sobre <<Anàlisi i valoració de llocs de treball en les corporacions locals>>, i es convoca publicament empreses, consultòries i centres de formació per a la seua impartició.
---------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   1974

Data del DOGV
:   01-03-1993

Secció del DOGV
:   ALTRES DISPOSICIONS

Número del document
:   1993/827290


Data del document
:   22-02-1993

Organisme emissor
:   Conselleria d'Administració Pública

Tipus de document
:   Resolució

Resolució de 22 de febrer de 1993, de l'Institut Valencià d'Administració Pública, per la qual s'anuncia la realització de cursos de formació sobre "Anàlisi i valoració de llocs de treball en les corporacions locals", i es convoca públicament empreses, consultories i centres de formació per a la seua impartició.  
La Generalitat Valenciana, a través de la Conselleria d'Administració Pública i més concretament de les seues unitats administratives especialitzades en la matèria, desplega programes d'assistència tècnica i formació, tant per a les administracions locals com per als seus empleats públics.  
A més, el Decret Legislatiu de 20 de març de 1991, del Consell de la Generalitat Valenciana, pel qual es va aprovar el text refós de la Llei de la Funció Pública Valenciana (DOGV, núm. 1509, de 22 de març), declara la seua vocació integradora del personal de la Generalitat i de les administracions locals valencianes, d'acord amb l'aspiració d'una funció pública única, mitjançant la promoció de mesures d'harmonització i homologació dels seus respectius règims jurídics i de les tècniques de gestió, impulsant la mobilitat del personal, a fi d'aconseguir una utilització millor i la rendibilitat del conjunt dels recursos humans de les administracions públiques valencianes, tal i com estableixen les bases constitucionals del règim estatutari dels funcionaris públics (article 17 de la Llei 30/1984, de 2 d'agost, de Mesures per a la Reforma de la Funció Pública, modificada per la Llei 23/1988, de 28 de juliol).  
D'altra banda, la prestació de serveis públics bàsics de qualitat; l'extensió, en el seu cas, dels ja existents; l'atenció als ciutadans; l'eficàcia i l'eficiència en la gestió pública dels programes d'actuació impliquen, necessàriament, repercussions en factors com l'organització i els recursos humans de les corporacions locals, objecte central d'aquesta acció de formació, que es configura com a instrument positiu en el marc de l'estratègia, a més llarg termini, de modernització de les administracions valencianes.  
En aquest sentit, atenent les demandes concretes manifestades per algunes corporacions locals, referides als continguts materials dels cursos que s'ofereixen per a aquesta convocatòria, s'ha estimat més convenient i eficaç promoure un conjunt d'accions de formació, amb caràcter unitari, que tinguen com a objectiu la satisfacció d'aquestes demandes.  
Per tot això, en l?àmbit de les seues competències i en compliment del Pla de Formació de l?IVAP per a 1993, en col·laboració amb la Direcció General de la Funció Pública, la Direcció General d'Administració Local i el Servei d'Organització i Tècniques de Gestió de la Conselleria d'administració Pública, es convoquen cursos de formació sobre «Anàlisi i valoració de llocs de treball a les corporacions locals», d'acord amb les següents,  
BASES  
Primera. Objectius  
Difondre, actualitzar i perfeccionar els coneixements teòrics i pràctics dels assistents als cursos en les matèries objecte d'aquests, possibilitant i potenciant l'aplicació dels coneixements adquirits al si de les organitzacions públiques i centres de treball que participen en aquesta acció de formació.  
Segona Destinataris  
Podrà participar tant el personal funcionari o laboral fix que preste serveis en àrees de gestió de recursos humans com el de direcció i govern de les administracions locals.  
La convocatòria s'adreça, en l?àmbit concret dels empleats públics, als funcionaris d'habilitació de caràcter nacional i al personal funcionari o laboral dels grups A i B. En l?àmbit concret de la representació política, s'adreça preferentment als regidors responsables de les àrees de personal, organització o presidència de la corporació.  
Tercera. Programa del curs  
Els continguts materials es desplegaran segons els mòduls següents, amb una durada total de 40 hores i amb la distribució aproximada següent:  
Mòdul I (3 hores)  
Introducció a la teoria de sistemes, coneixements dels elements que conformen una organització i la seua interrelació.  
Mòdul II (3 hores)  
L'organització político- administrativa de les entitats locals: potestat d'auto- organització local. Nivells d'organització político- administratius. El ROM. Les relacions entre l?organització político- administrativa i els recursos humans de les entitats locals.  
Mòdul III (3 hores)  
Estructura i organització dels recursos humans en l'administració local: plantilla. Relacions/catàleg de llocs de treball. Registre de personal. Problemàtica legislativa.  
Mòdul IV (30 hores)  
Anàlisi i valoració de llocs de treball: concepte i objectius. Situació de la valoració de llocs de treball dins del sistema. Etapes del procés.  
Participació de tots els estaments de l?organització. Creació del comitè de valoració. Definició dels factors. Planificació de la recollida d'informació i del contingut de les descripcions de llocs. Disseny dels suports documentals. Elecció de criteris de classificació- valoració. Elecció dels graus per factor.  
Descripció de llocs de treball. Concepte i objectius. Procés de recollida d'informació: mètodes. Exemples de descripcions de llocs. Validació de les descripcions.  
Anàlisi de llocs. Aplicació dels factors seleccionats i dels criteris de classificació- valoració.  
Classificació- valoració de llocs. Concepte i objectius. Aplicació dels criteris de classificació per a cadascun dels Ilocs. Definició de bandes. Avaluació crítica de la valoració de llocs.  
Retribució. Aspectes jurídics de la retribució a les corporacions locals. Anàlisi del sistema retributiu actual. Conceptes retributius. Massa salarial. Conversió de bandes en retribucions. Remuneració variable: incentius. Confrontació del sistema actual i del proposat. Repercussions pressupostàries. Integració del sistema de VPT amb el conveni col·lectiu.  
Mòdul V (1 hora)  
Anàlisi de l'entorn. Escales retributives comparatives en les distintes administracions públiques i en el sector privat. Readaptació del sistema.  
Quarta. Metodologia docent i professorat  
El programa es desplegarà atenent la necessària i imprescindible visió teòrica i metodològica de les diferents unitats didàctiques, amb supòsits pràctics i estudi de casos reals.  
Aproximadament la meitat de la càrrega lectiva del curs es dedicarà a l'aportació d'experiències reals i casos pràctics, impulsant-hi la participació de l'alumnat.  
La impartició dels mòduls I i IV del programa del curs es reserven a una empresa consultora o de formació externa, de reconegut prestigi i experiència, que complesca les condicions establertes per l?IVAP i a la qual se n'adjudique finalment la realització.  
La resta dels mòduls s'impartirà per professorat propi expert en les matèries, vista la major especificat administrativa dels seus continguts.  
Cinquena. Estudi de casos  
Amb la finalitat d'augmentar la participació, de donar un major contingut pràctic als cursos i per tal de resoldre dubtes i problemes, els assistents podran aportar, amb l'antelació suficient, tota la documentació que estimen necessària, sobre qüestions eminentment operatives, que puguen tenir un interès general per estudiar-les en el curs.  
Sisena. Nombre de places i de cursos  
La metodologia participativa d'aquesta acció de formació, compatible amb criteris d'eficiència, exigeix que el nombre de participants haja de ser limitat a 30 persones com a màxim per cada edició.  
La demanda no satisfeta pels cursos anunciats en aquesta convocatòria serà atesa d'acord amb les previsions i dates que, si és el cas, s'establesquen. Aquestes circumstàncies es comunicaran als interessats en la forma i en el moment oportú.  
Sols en el cas que la demanda insatisfeta fos inferior al nombre de places previstes per a cada curs, atenent criteris d'economia i d'eficiència, no es realitzaran successives edicions d'aquests cursos  
Setena. Participants i criteris d'agrupació de la demanda  
Es criteri de la convocatòria d'aquesta acció de formació, pel seu interès estratègic per a l'adequat i eficaç funcionament de cada corporació i per a la correcta classificació dels seus recursos humans, satisfer tota la demanda que sol·licite la seua assistència a aquests cursos.  
En tal sentit, una vegada coneguda, de forma certa i concreta, la seua dimensió, i si aquesta supera l?oferta que ara es realitza, s'establiran, si és el cas, i d'acord amb el que preveu la base sisena, successives edicions d'aquests cursos fins a la completa satisfacció de les sol·licituds presentades.  
No obstant això, per raons de major eficàcia i homogeneïtat de l'acció formativa, l?organització es reserva la possibilitat d'agregar la demanda, d'acord amb característiques comunes (volum de població, pressupost, plantilla, etc.) de les corporacions locals a què pertanyen els sol·licitants.  
L'Institut Valencià d'Administració Pública, si és el cas i en aplicació dels criteris anteriors, elaborarà la llista definitiva de participants per a cada curs.  
Vuitena. Sol·licituds individuals d'assistència i termini de presentació  
Les persones interessades formularan una sol·licitud individual mitjançant una instància dirigida a la seua corporació local, segons el model oficial d'aquesta convocatòria (annex 1).  
Les instàncies seran presentades en el departament, unitat administrativa o òrgan competent en matèria de personal, recursos humans o formació de la respectiva corporació local, com a mínim amb un mes d'antelació a la data d'inici de cada curs. Aquest termini serà improrrogable i finalitzarà el 5 d'abril, per al curs a realitzar a Alacant, i el 6 de setembre, per al previst a València.  
La firma i presentació de la sol·licitud, degudament complimentada, suposa l'acceptació expressa de les bases, normes i procediments que regeixen aquests cursos.  
Novena. Tramitació conjunta de les sol·licituds, relacions prioritzades i termini  
En el cas que es formulen diverses sol·licituds en una mateixa corporació, haurà d'expressar-se l?ordre de prioritat per a la seua assistència.  
El/La president/a de cada corporació local, persona o òrgan que tinga atribuïda legalment la competència en matèria de personal, recursos humans o formació, amb la participació, si s'escau, de la representació dels treballadors, establirà, una relació prioritzada de sol·licitants de cada curs, si convé.  
D'aquesta relació nominal de personal se n'exclouran les sol·licituds del personal les funcions del qual siguen alienes al programa i continguts del curs.  
A continuació s'establirà una relació prioritzada del personal sol·licitant del curs, que es formalitzarà en el model oficial, publicat al final d'aquesta resolució (annex 2).  
Aquesta relació, junt amb les sol·licituds individuals d'assistència als cursos subscrites pels interessats, es presentarà a l?IVAP (c/ del Museu, 3. 46128- València), o als serveis territorials de la Conselleria d'Administració Pública d'Alacant (c/ Dr. Gadea, 10-2ª planta. 03546- Alacant) o de Castelló (c/ Major, 78. 12772- Castelló), o bé en la forma prevista en l'article 66 de la Llei de Procediment Administratiu vigent.  
Les corporacions locals directament i, si és el cas, els serveis territorials de la Conselleria d'Administració Pública, trametran a l?IVAP la documentació anterior, degudament complimentada, deu dies hàbils abans de l?inici del curs.  
Aquest termini serà improrrogable i acabarà el 20 d'abril, per al. curs previst a Alacant i el 22 de setembre per al de València.  
Deu. Quota d'inscripció  
Als assistents als cursos de formació se'ls notificarà personalment la seua admissió, fins i tot telefònicament si calgués i hauran d'ingressar, en concepte de drets de matrícula la quantitat de 35.000 PTA, indicant-hi nom i cognoms, com també el codi del curs (062/93). Aquestes quantitats seran ingressades en el compte corrent número 640061-68 de la Caixa d'Estalvis de la Mediterrània (CAM- 2090, oficina principal a València, 3200, pl. Rodrigo Botet, 6), una vegada se'ls haurà notificat formalment la seua admissió definitiva al curs, que inclourà l?hora de començament.  
En tot cas, no es considerarà ferma la inscripció mentre no s'hagen abonat els drets de matrícula.  
Al començament del curs les persones finalment assistents hauran d'aportar justificació documental de l?ingrés efectuat.  
Onze. Lloc, dates i horari  
Els cursos, inicialment previstos en nombre de dos, es realitzaran a Alacant, per atendre exclusivament la demanda manifestada per les corporacions locals d'aqueixa província, i a València, per a satisfer conjuntament les sol·licituds de les administracions locals de Castelló i València, d'acord amb les dates i els llocs següents:  
Alacant: 4, 5, 6, 11, 12, 13 i 18 de maig.  
Casa de la Cultura de l'Ajuntament d'Alfàs del Pi (camí de la Mar, 1).  
València: 13, 14, 19, 20, 21, 26 i 27 d'octubre. Seu valenciana de la Universitat Internacional Menéndez i Pelayo (Palau de l?Intendent Pineda, pl. del Canne, 1).  
Les sessions de treball d'aquests cursos es faran intensivament en horari de matí i vesprada.  
Dotze. Certificats  
Acabat el curs s'expedirà el corresponent certificat d'assistència, o d'aprofitament, per a la qual cosa podran establir-se, en aquest últim cas, les oportunes proves, amb la finalitat d'avaluar, de forma idònia, l'adquisició de coneixements. Aquestes proves podran consistir en la realització de treballs pràctics, redacció d'informes, projectes o memòries sobre el contingut i l'aplicació dels coneixements adquirits en la corporació local d'origen.  
El certificat d'assistència s'estendrà a aquells que acrediten la seua permanència en més d'un 85 per 100 de les hores del curs. Una inassistència superior al 15 per 100 d'hores lectives programades impossibilitarà l'expedició de certificats i donarà lloc a la baixa en el curs, amb la pèrdua de tots els drets.  
Tretze. Convocatòria pública a empreses, consultories i centres de formació  
Donades les característiques singulars i els continguts concrets del programa del curs, aquest es desplegarà en forma mixta per professorat propi de les administracions públiques, com també per l?empresa privada o institució pública a què finalment se li adjudique la impartició.  
Així doncs, s'ofereix a empreses privades o institucions públiques la impartició dels mòduls I i IV del programa del curs, previstos en la base tercera d'aquesta resolució, d'acord amb les següents condicions:  
a) No superar, quant al pressupost total de despeses, la quantitat d'1.050.000 PTA, per cada curs a impartir.  
Aquesta oferta serà presentada en document amb firma original del responsable o representant de la institució pública o empresa privada.  
b) Acceptar i seguir les instruccions, direcció i recomanacions que sorgesquen de l'administració, pel que fa a l?orientació i l'adaptació del programa del curs a les situacions concretes de les corporacions locals.  
c) Ajustar-se a les dates i als horaris concrets que s'establesquen.  
d )Aportar el contingut del programa acadèmic a impartir, com també el material docent i les publicacions.  
e) Relació nominal del professorat, amb indicació de titulació, activitat professional i «currículum».  
f) La documentació administrativa preceptiva per a poder formalitzar la contractació serà reclamada a l'empresa després de la resolució d'adjudicació del Director General de l?IVAP.  
Catorze. Termini de presentació d'ofertes per empreses privades o institucions públiques  
Finalitzarà el 22 de març de 1993, a les 14 hores, i la documentació serà presentada en el registre d'entrada de l?Institut Valencià d'Administració Pública (c/ del Museu núm. 3. 46647 València).  
Quinze. Règim supletori d'organització i funcionament del curs  
Serà d'aplicació, en allò no previst expressament en aquesta resolució, el procediment general establert en el Pla de Formació de l'IVAP per a 1993 ( DOGV, núm. 1925, de 16 de desembre de 1992).  
Setze. Informació addicional  
Es podrà sol·licitar ampliació de la informació continguda en aquesta convocatòria pública a l?Institut Valencià d'Administració Pública (telèfon 96/ 396 63 40, FAX 96/ 386 63 38).  
València, 22 de febrer de 1993.- El Director General de l?Institut Valencià d'Administració Pública: Rafael de Juan i Fenollar.  
Veure annex